Universis presentes litteras inspecturis: officialis Autissiodorensis, salutem in Domino. Notum facimus quod in nostra presentia constituti Johannes de Stagno, Johannes Seardi, Petrus dictus Livoignes et Lugueta relicta Guillelmi dicti abbatis, venerabilibus viris decano et capitulo Autissiodorensi in ipsorum capitulo emendaverunt, genu flexo, hoc quod ab ipsorum decani et capituli dominio recesserunt. Item hoc quod contra ipsos decanum et capitulum conspirationem et colligationem fecerunt cum ceteris hominibus de Crebano, qui ab eorum dominio recesserunt. Item hoc quod dictos decanum et capitulum apud regem diffamarunt projiciendo, ut dicitur, coram eo grandes acervos litterarum tam suarum quam alienarum, et pluries apud regem contra dictos decanum et capitulum proclamando. Item hoc quod octo canonici dicti capituli citari fecerunt apud Belnam mittere. Item hoc quod sexaginta homines dictorum decani et capituli occasione dicti capituli per hospitalarios ad diversa loca, coram diversis judicibus ad unam eandem diem provocaverunt citari. De quibus injuriis et emendis ex eis factis, et de omnibus expensis a dictis decano et capitulo et prebendariis de Crebeno factis contra ipsos promiserunt dicti homines et Lugueta pro viro suo defuncto, per fidem suam in manu nostra corporaliter prestitam, de stare alto et basso voluntati et ordinationi dictorum decani et capituli, et illorum de capitulo quos dicti decanus et capitulum ad hoc duxerint deputandos. Promiserunt etiam per predictam fidem suam quod quicquid dicti decanus et capitulum, et illi de concanonicis eorum quos ad hoc duxerint deputandos, de teneturis quas dicti homines in dominio dictorum decani et capituli tenent ad tertias et costumas bona fide pronuntiaverint, ipsi inviolabiliter et irrevocabiliter observabunt. Se quantum ad hec omnia bona sua dictis decano et capitulo specialiter obligantes, et per eandem fidem promittentes quod de premissis tenendis et complendis domino Stephano de Mezo, loco capituli, ad ejus submonitionem sufficientes, plegios prestabunt. Preterea Johannes, de Stagno predictus, per predictam fidem suam promisit quod infra octo dies preterquam a dictis decano vel capitulo vel eorum mandato fuerit requisitus, quandam domum quam ultra pontem de Crebenno in terra Guillelmi Budin militis construxerat, ut dicebat, omnino faciet demoliri, per eandem fidem promittentes quod ipsam domum, seu materiam aut superficiem dicte domus nemini venderet, nisi sub tali conditione, quod emptor de ipsa materia aut superficie dicte domus aliquid in tota terra predicta dicti militis non possit construere, nec in fundo dicte domus edificare. Promisit etiam idem Johannes per predictam fidem suam quod in terra dicti militis de cetero, nullo modo, domum seu edificium aliquod faciet vel fieri procurabit, nec in dicta terra et justitia dicti militis alium dominum quam dictum capitulum advocabit, volens et concedens quod si ipse dictam domum, ut dictum est, non demolitus fuerit, dicti decanus et capitulum ipsam demolire possint autoritate propria et de ea suam omnino facere voluntatem et quantum ad hec tam dictus Joannes quam alii prenominati se jurisdictioni curie Autissiodorensis supposuerunt ubicumque faciant mansionem. Datum anno Domini millesimo ducentesimo sexagesimo septimo, die lune post octavas Nativitatis Domini.